## Obvezatni naputak o načinu i postupku ostvarivanja prava na obnovu i stambeno zbrinjavanje određenih osoba

### NN 159/1998 (14.12.1998.), Obvezatni naputak o načinu i postupku ostvarivanja prava na obnovu i stambeno zbrinjavanje određenih osoba

# VLADA REPUBLIKE HRVATSKE

U svrhu potpune i pravilne provedbe Nastavka programa obnove ratom stradalih
naselja donesenog na sjednici Vlade Republike Hrvatske 15. listopada 1998.
godine, Vlade Republike Hrvatske izdaje sljedeći

## **OBVEZATNI NAPUTAK**

### **O NAČINU I POSTUPKU OSTVARIVANJA PRAVA NA OBNOVU I STAMBENO ZBRINJAVANJE ODREĐENIH OSOBA**

Članak 1.

Ovim Naputkom uređuje se način i postupak ostvarivanja prava na obnovu
i stambeno zbrinjavanje za sve osobe obuhvaćene Programom povratka i zbrinjavanja
prognanika, izbjeglica i raseljenih osoba ("Narodne novine", broj 92/98),
u daljnjem tekstu: povratnici, te za one osobe koje nisu podnijele zahtjev
ili ne mogu ostvariti pravo na obnovu prema odredbama Zakona o obnovi ("Narodne
novine", br. 24/96, 54/96 i 87/96).

Cilj obnove su svi stambeni objekti uništeni ili oštećeni do 15. siječnja
1998. godine, smješteni na području mjesta povratka.

Na postupak i način ostvarivanja prava na obnovu za osobe koje su u
roku propisanom u Uredbi o roku za podnošenje zahtjeva za obnovu te popravak
i opremanje obiteljskih kuća i stanova u Hrvatskom podunavlju ("Narodne
novine", broj 44/98) podnijeli zahtjev za obnovu, primjenjivat će se odredbe
Zakona o obnovi.

Vlasnici imovine koja je bila obnovljena po članku 18. Zakona o obnovi
nisu dužni nadoknaditi uložena sredstva.

Članak 2.

Osobe koje trenutno borave u Republici Hrvatskoj mogu podnijeti zahtjeve
za obnovu u roku od tri mjeseca od dana objave Nastavka programa obnove
ratom stradalih naselja u Narodnim novinama. Osobe koje trenutno ne borave
u Republici Hrvatskoj mogu podnijeti zahtjeve za obnovu po povratku, u
roku od tri mjeseca od dana dobivanja hrvatskih osobnih dokumenata.

Osobe koje nisu podnijele zahtjev za obnovu u gore navedenom roku, gube
pravo na obnovu.

Članak 3.

Prednost u rješavanju zahtjeva povratnici zajedno s prognanicima i izbjeglicama
ostvaruju prema redoslijedu utvrđenom odredbama članka 6. Zakona o obnovi.

Članak 4.

Povratnik osuđen za kaznena djela po članku 3. stavku 1. Zakona o općem
oprostu ("Narodne novine", broj 80/96) temeljem pravomoćne presude izuzet
je iz prava na obnovu.

Povratnik protiv kojeg je na sudu podignuta optužnica za kaznena djela
po članku 3. stavku 1. Zakona o općem oprostu može podnijeti zahtjev za
obnovu koji će biti zaprimljen i obrađen, no pružanje pomoći pri obnovi
se odgađa do donošenja pravomoćne sudske odluke.

Izuzeće ili odgoda za povratnike navedene u stavku 1. i 2. ovoga članka
ne odnosi se na članove njihovih obitelji koji mogu ostvariti pravo na
obnovu te imovine.

Ministarstvo razvitka i obnove (dalje u tekstu: Ministarstvo) po službenoj
dužnosti pribavit će dokaz o presudi ili optužnici navedenoj u stavku 1.
i 2. ovoga članka te o tome izvijestiti podnositelja zahtjeva.

Članak 5.

Oblici pružanja pomoći povratnicima u smislu obnove, kao što je navedeno
u članku 1. ovoga Naputka, su sljedeći:

1. dodjela novčane potpore za popravak obiteljskih kuća ili stanova
I.-III. stupnja oštećenja;

2. organizirana obnova obiteljskih kuća ili stanova IV.-VI. stupnja
oštećenja sredstvima iz državnog proračuna putem Ministarstva, odnosno
drugih izvora sredstava, ili dodjelom novčane pomoći;

3. dodjela osnovnog građevinskog materijala za gradnju obiteljskih kuća;

4. dodjela građevinskog zemljišta u državnom vlasništvu i osnovnog građevinskog
materijala za izgradnju obiteljskih kuća.

Oblici stambenog zbrinjavanja povratnika, kao što je navedeno u članku
1. ovog Naputka, su sljedeći:

1. dodjela stana u državnom vlasništvu;

2. povratak u prazne i neoštećene obiteljske kuće;

3. povratak uz posredovanje Agencije za posredovanje u prometu određenim
nekretninama;

4. privremeni smještaj.

Članak 6.

Pravo na stambeno zbrinjavanje iz članka 5. stavka 1. točke 1. i 2.
ovoga Naputka, povratnik ostvaruje podnošenjem zahtjeva Ministarstvu putem
županijskog ureda nadležnog za poslove obnove na području kojeg se nalazi
kuća ili stan.

Pravo na stambeno zbrinjavanje iz članka 5. stavka 1. točke 3. i 4.
i stavka 2. točke 1. ovoga Naputka, povratnik ostvaruje podnošenjem zahtjeva
Ministarstvu.

Članak 7.

Zahtjev iz članka 6. stavka 1. i 2. ovoga Naputka sadrži podatke o podnositelju
zahtjeva, uključujući i njegovu trenutnu adresu, kao i imena članova njegove
obitelji koji će živjeti u obiteljskoj kući ili stanu po završetku popravka
oštećenja. Zahtjev u svezi s ostvarenjem prava na novčanu potporu sadrži
i podatak o stupnju oštećenosti kuće ili stana.

Zajedno s podacima navedenim u stavku 1. ovog članka podnositelj zahtjeva
treba priložiti sljedeće dokumente:

- dokaz o državljanstvu;

- ovjerenu izjavu danu pod kaznenom i materijalnom odgovornošću da na
području Republike Hrvatske nema u vlasništvu drugi useljivi stan ili kuću;

- ovjerenu izjavu danu pod kaznenom i materijalnom odgovornošću da će
dodijeljena bespovratna sredstva utrošiti na obnovu kuće ili stana te u
njima prebivati s članovima obitelji.

Ministarstvo će po službenoj dužnosti pribaviti:

- dokaz o prebivalištu podnositelja zahtjeva u imovini do 1991.;

- dokaz da je podnositelj zahtjeva bio vlasnik ili suvlasnik obiteljske
kuće ili stana;

- dokaz o stupnju oštećenja kuće ili stana podnositelja zahtjeva;

- dokaz da nije ostvario pravo na obnovu oštećene ili uništene obiteljske
kuće ili stana;

- dokaz da podnositelju zahtjeva nije rješenjem dodijeljen stan na korištenje
u vlasništvu Republike Hrvatske na temelju posebnog propisa.

Dokaze koji se inače pribavljaju po službenoj dužnosti može priložiti
podnositelj zahtjeva osobno. Dokaz o vlasništvu pribavlja se po službenoj
dužnosti, sukladno članku 16. stavku 4. Zakona o obnovi.

U postupku ostvarivanja prava na obnovu i stambeno zbrinjavanje primjenjuju
se odredbe Zakona o općem upravnom postupku.

Članak 8.

Uz prijavu za ostvarivanje prava na dodjelu osnovnog građevinskog materijala
za izgradnju obiteljske kuće prilažu se dokumenti navedeni u članku 7.
stavku 1. i stavku 2. točkama 1., 2. i 3. i stavku 3. točkama 1., 2., 4.
i 5.

Uz prijavu za ostvarivanje prava na dodjelu građevinskog zemljišta u
vlasništvu države i osnovnog građevinskog materijala za izgradnju obiteljske
kuće prilažu se dokumenti navedeni u članku 7. stavku 1. i stavku 2. točkama
1., 2. i 3. i stavku 3. točkama 1., 4. i 5.

Uz prijavu za ostvarivanje prava na dodjelu stana u vlasništvu države
prilažu se dokumenti navedeni u članku 7. stavku 1. i stavku 2. točkama
1., 2. i 3. i stavku 3. točkama 1., 4. i 5.

Članak 9.

Novčana potpora za popravak i obnovu svih stupnjeva oštećenja na kući
ili stanu, dodijelit će se povratniku u novčanom iznosu, ovisno o stupnju
oštećenja kuće ili stana, i to:

- za I. stupanj oštećenja - 5.500,00 kuna

- za II. stupanj oštećenja - 15.000,00 kuna

- za III. stupanj oštećenja - 22.000,00 kuna.

Za IV.-VI. stupanj oštećenja povratnik ima mogućnost izbora ostvarivanja
prava na obnovu obiteljske kuće ili stana od strane Ministarstva sredstvima
iz državnog proračuna ili drugih izvora ili dodjele novčane potpore za
popravak ili obnovu i to:

- za IV. stupanj oštećenja - 40.000,00 kuna

- za V. stupanj oštećenja - 70.000,00 kuna

- za VI. stupanj oštećenja - 100.000,00 kuna.

Članak 10.

Uvjete i druga mjerila za dodjelu građevinskog zemljišta u vlasništvu
države za izgradnju kuće uredit će svojom odlukom Vlada Republike Hrvatske,
temeljem koje će Ministarstvo (tijelo ovlašteno od Vlade) sklopiti darovni
ugovor s povratnikom.

Zemljište iz stavka 1. dodijelit će se povratniku pod uvjetom da isto
ne otuđi najmanje 5 godina od dana sklapanja ugovora.

Članak 11.

Na postupak ostvarivanja prava na stambeno zbrinjavanje posredovanjem
Agencije za posredovanje u prometu određenim nekretninama primjenjuje se
Uredba o Agenciji za posredovanje u prometu određenim nekretninama ("Narodne
novine", br. 45/97 i 63/97).

Povratak u vlastite neoštećene kuće i stanove ostvaruje se sukladno
Programu povratka i zbrinjavanja prognanika, izbjeglica i raseljenih osoba.

Članak 12.

Ministarstvo je zaduženo da upozna javnost s Nastavkom programa obnove
ratom stradalih naselja i ovim Naputkom.

Ministarstvo vanjskih poslova, preko svojih diplomatskih i konzularnih
misija, Ured Vlade Republike Hrvatske za prognanike i izbjeglice i županijski
uredi Ministarstva, nadležni su za pružanje svih potrebitih podataka iz
Nastavka programa obnove ratom stradalih naselja i ovog Naputka mogućim
podnositeljima zahtjeva.

Članak 13.

Za koordinaciju i primjenu ovoga Naputka zadužena je Komisija za izradu,
provođenje i praćenje Programa povratka i zbrinjavanja prognanika, izbjeglica
i raseljenih osoba.

Klasa: 361-08/97-01/02
Urbroj: 5030115-98-4
Zagreb, 3. prosinca 1998.

Predsjednik
**mr. Zlatko Mateša**, v. r.

Naputak, NN 159/1998-1954